Monopoliyaga qarshi kurashish qo‘mitasi yog‘ narxi oshishi yuzasidan 34 ta klasterga ish qo‘zg‘atdi

Monopoliyaga qarshi kurashish qo‘mitasi tomonidan paxta yog‘i narxlari keskin oshgani yuzasidan o‘rganish o‘tkazildi, deya xabar qildi qo‘mita matbuot xizmati.

Vazirlar Mahkamasining 2018-yil 25-yanvardagi 53-sonli qarorining 2-bandiga muvofiq, paxtadan olingan chigit paxta-to‘qimachilik ishlab chiqarish tashkilotchisi tomonidan yog‘-moy korxonalariga birja savdolari yoki mahsulotni qaytarish asosida sotilish belgilangan.
Tahlil natijalariga ko‘ra, 2021-yil aprel oyi davomida birja savdolariga 40 ta paxta-to‘qimachilik klasteri tomonidan texnik chigit savdolarga qo‘yilgani hamda qo‘yilayotgan texnik chigitning boshlang‘ich narxlari aprel oyida o‘rtacha 38 foizga ko‘tarilgani aniqlangan.
Bunda, birja savdolarida texnik chigitning boshlang‘ich narxlarini kelishib, sun’iy oshirish va raqobat to‘g‘risidagi qonunchilik talablari buzilishi alomatlari yuzasidan 34 ta paxta-to‘qimachilik klasteriga nisbatan Monopoliyaga qarshi kurashish qo‘mitasi tomonidan ish qo‘zg‘atilgan.
Mavzu doir: “O‘zbekistonning qator viloyatlarida o‘simlik yog‘i narxi arzonlashdi, biroq Toshkentda emas” — ITIM
Bundan avval Iqtisodiy tadqiqotlar va islohotlar markazi kungaboqar yog‘ining bojxona omborlarida to‘planishi sun’iy taqchillikni keltirib chiqarishi mumkinligini ma’lum qilgandi.
Shuningdek, shakar va o‘simlik yog‘i narxlari nima sababdan oshayotganiga izoh berilgani, Shavkat Mirziyoyev o‘simlik yog‘i importini QQSdan ozod qilish va uning eksportini cheklash to‘g‘risidagi qonunni imzolagani hamda O‘zbekistonda o‘simlik yog‘i importi QQSdan ozod qilinganidan so‘ng qariyb ikki baravar oshgani haqida xabar berilgandi.